3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

  (1) น้ำมันดิบ (Crude Oil)

1.1 น้ำมันปาล์มดิบ (Crude Palm Oil)

เป็นผลิตภัณฑ์ที่ได้จากการสกัดผลปาล์มสด (Fresh Fruit Bunch) จากกรมเศรษฐกิจการเกษตร
โดยเฉลี่ยผลปาล์มสดสมบูรณ์ 100 กก.จะให้น้ำมันปาล์มดิบประมาณ 18 กก. และเมล็ดในปาล์ม 5
กก.
ซึ่งถือเป็นสินค้ากึ่งสำเร็จรูปที่ใช้เป็นวัตถุดิบส่งต่อไปยังโรงกลั่นน้ำมันปาล์มเพื่อผ่านกรรมวิธีทำให้บริสุทธิ์
หลังจากนั้นจะถูกนำไปใช้เป็นวัตถุดิบในอุตสาหกรรมอาหาร ได้แก่ บะหมี่สำเร็จรูป
และขนมขบเคี้ยวต่างๆ เนยเทียม ครีมเทียม นมข้นหวานและจืด
หรือน้ำมันพืชประกอบอาหารในครัวเรือน
หรือใช้เป็นวัตถุดิบสำหรับอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่
ผงซักฟอก เครื่องสำอาง เทียนไข กรดไขมันอิสระ สี ยา น้ำมันหล่อลื่น เป็นต้น

ในปัจจุบันน้ำมันปาล์มดิบเป็นวัตถุดิบของบริษัทฯ ในการนำไปกลั่นบริสุทธิ์
เพื่อทำเป็นน้ำมันพืชบรรจุขวดและบรรจุปี๊บ

1.2 น้ำมันเมล็ดในปาล์ม (Crude Palm Kernel Oil)

ได้จากการสกัดเมล็ดในปาล์ม (Palm Kernel) โดยเฉลี่ยเมล็ดในปาล์มที่สมบูรณ์ 100 กก.
จะให้น้ำมันเมล็ดในปาล์มดิบ 40 กก. ซึ่งมีคุณสมบัติใกล้เคียงกับน้ำมันมะพร้าวมากที่สุด
ปกติน้ำมันมะพร้าวจะมีคุณสมบัติที่เหมาะสมกับการใช้ในอุตสาหกรรมต่อเนื่องที่ไม่ใช่ผลิตภัณฑ์อาหารเป็นอันมาก
แต่เนื่องจากน้ำมันมะพร้าวมีปริมาณที่ไม่เพียงพอกับความต้องการ น้ำมันเมล็ดในปาล์ม
ซึ่งมีคุณสมบัติที่ไม่แตกต่างจากน้ำมันมะพร้าว จึงมีความเหมาะสมที่จะใช้ทดแทนน้ำมันมะพร้าวได้
ปกติราคาน้ำมันเมล็ดในปาล์มจะอยู่ในช่วงใกล้เคียงกับน้ำมันมะพร้าว โดยทั่วไปน้ำมันเมล็ดในปาล์ม
อาจจะถูกนำไปใช้ในลักษณะเดียวกับน้ำมันปาล์มคือ ใช้ในการบริโภคในครัวเรือน
และในอุตสาหกรรมอาหารได้แก่ การทำเนยเทียม มาการีน ไขมันทำขนมปัง
ลูกอมหรือใช้ในอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่ ผงซักฟอก
และกรดไขมันอิสระ เป็นต้น
ทั้งนี้น้ำมันเมล็ดในปาล์มสามารถสกัดได้เฉพาะในโรงงานสกัดน้ำมันปาล์มแบบทันสมัยที่มีการแยกเอาเมล็ดในปาล์มออกมาจากเส้นใยของผลปาล์มเท่านั้น

(2) น้ำมันบริสุทธิ์ (RBD Oil)

2.1 น้ำมันปาล์มบริสุทธิ์ (RBD Palm Oil)

ได้จากการนำน้ำมันปาล์มดิบเข้าขบวนการกลั่นเพื่อทำให้บริสุทธิ์
ซึ่งจะถูกจำหน่ายต่อไปยังโรงงานกลั่นน้ำมันพืชเพื่อกลั่นเป็นน้ำมันปาล์มโอเลอินต่อไป
หรือถูกนำไปใช้ในกระบวนการผลิตของอุตสาหกรรมต่อเนื่องต่างๆ เช่น
อุตสาหกรรมผลิตบะหมี่กึ่งสำเร็จรูป ขนมขบเคี้ยว หรืออุตสาหกรรมอาหารอื่นๆ
โดยเฉพาะประเภททอด นอกจากนี้ยังใช้กับอุตสาหกรรมการผลิตอาหารอื่นๆ อีกเช่น
อุตสาหกรรมผลิตเนยเทียม ครีมเทียม ไอศกรีม นมข้นหวาน

2.2 น้ำมันปาล์มโอเลอิน (RBD Palm Olein)

ได้จากการนำน้ำมันปาล์มบริสุทธิ์มาผ่านกระบวนการแยกไขน้ำมันปาล์ม
ซึ่งไขที่แยกออกมานั้นจะเป็นผลิตภัณฑ์ผลพลอยได้อย่างหนึ่ง โดยทั่วไปเรียกว่า
ไขปาล์มบริสุทธิ์ซึ่งจะกล่าวถึงต่อไปในหัวข้อผลิตภัณฑ์ผลพลอยได้
น้ำมันปาล์มโอเลอินที่ได้จะถูกนำมาจำหน่ายให้กับอุตสาหกรรมประกอบอาหารต่างๆ
หรือถูกนำมาบรรจุในรูปของขวดตรา “รีโอ” และ “ลีลา” บรรจุในรูปของปี๊บและถุงตรา “ลีลา”

(3) ผลิตภัณฑ์ผลพลอยได้ (By Product)

3.1 ไขปาล์มบริสุทธิ์ (RBD Palm Stearin)

เป็นผลิตภัณฑ์ที่ได้จากกระบวนการแยกไขออกจากน้ำมันปาล์มบริสุทธิ์ นำไปใช้ในอุตสาหกรรมต่างๆ
เช่น การผลิตเนยเทียม มาการีน สบู่ และอุตสาหกรรมอาหารสัตว์ เป็นต้น

3.2 กรดไขมันปาล์ม (Palm Fatty Acid Distillate)

เป็นผลิตภัณฑ์ที่ได้จากกระบวนการแยกกรดออกจากน้ำมันปาล์มดิบ นำไปใช้ในอุตสาหกรรมต่างๆ เช่น
โอริโอเคมิคัล การผลิตสบู่ และอุตสาหกรรมอาหารสัตว์ เป็นต้น

3.3 อื่นๆ (Others)

เป็นผลพลอยได้จากกระบวนการผลิต เช่น กากเมล็ดในปาล์ม เป็นต้น
นำไปใช้ในอุตสาหกรรมอาหารสัตว์

3.2 การตลาดและภาวะการแข่งขัน

3.2.1 กลยุทธ์ทางการตลาด

บริษัทมีนโยบายควบคุมขั้นตอนการผลิตให้รักษาระดับมาตรฐาน เพื่อให้ผลิตภัณฑ์ที่ได้มีมาตรฐาน
เท่าเทียมกับของมาเลเซีย
นอกจากนั้นยังมีนโยบายด้านคุณภาพและบริการที่สนองตอบความต้องการของลูกค้าในด้านต่างๆ
เพื่อให้มีความสัมพันธ์อันดีระหว่างกัน เช่น
การให้ข้อมูลข่าวสารที่มีประโยชน์และตรงตามความจริงแก่ลูกค้า
การวัดความพึงพอใจของลูกค้าต่อสินค้าและการบริการ

สำหรับบริษัทย่อย ซึ่งมีสวนปาล์มกว่า 20,000 ไร่นั้น บริษัทมีการคัดเลือกพันธุ์ปาล์มที่ดี
มีการบำรุงรักษาที่สม่ำเสมอ และมีการตัดเก็บเกี่ยวในระยะเวลาที่เหมาะสม
จึงทำให้ผลปาล์มที่ได้มีน้ำหนักที่ดี และให้เปอร์เซ็นต์น้ำมันที่สูง

นโยบายราคา

ระดับราคาของผลปาล์มสด น้ำมันปาล์มดิบ น้ำมันเมล็ดในปาล์มดิบ และน้ำมันปาล์มบริสุทธิ์
ถูกกำหนดโดยปัจจัยต่างๆ หลายประการด้วยกัน ได้แก่

* นโยบายเปลี่ยนแปลงภาษีของประเทศนำเข้าหรือส่งออก

* นโยบายของรัฐในการกำหนดราคาและควบคุมการนำเข้า การส่งออก

* โรงงานสกัดน้ำมันปาล์มดิบ

* โรงงานกลั่นน้ำมันปาล์มบริสุทธิ์

* ระดับราคาน้ำมันปาล์มและน้ำมันถั่วเหลืองในตลาดโลก

* ระดับราคาน้ำมันพืชชนิดอื่นที่สามารถใช้ทดแทนกันได้

* การพยายามนำเข้าน้ำมันปาล์มดิบและน้ำมันปาล์มบริสุทธิ์จากมาเลเซียโดยไม่

ถูกต้อง

* ปริมาณผลผลิตที่ออกสู่ตลาด

* ปริมาณ Stock วัตถุดิบ และสินค้าที่ผลิตแล้วของแต่ละโรงงาน

* ปริมาณมูลภัณฑ์กันชน (Buffer Stock) ของ อ.ค.ส.

จากปัจจัยต่างๆ ดังกล่าวจะเห็นว่าราคาวัตถุดิบของบริษัทจะถูกกำหนดจากหลายฝ่าย
โดยในสภาพปกติจะถูกกำหนดจากอุปสงค์และอุปทานในตลาด
อย่างไรก็ตามในกรณีอุปสงค์หรืออุปทานมีมากเกินความต้องการ
ราคาตลาดจะถูกควบคุมโดยการแทรกแซงตลาดด้วยการประกันราคาขั้นต่ำของผลปาล์มสดเพื่อป้องกันไม่ให้ราคาตกต่ำเกินไป
และถูกกำหนดเพดานราคาสินค้าสำเร็จรูปเพื่อไม่ให้ราคาสูงจนเกินไป
ทั้งนี้เกษตรกรผู้ปลูกปาล์มและผู้บริโภคจะเป็นผู้ได้รับประโยชน์ดังกล่าว

จากข้อจำกัดดังกล่าว ทำให้นโยบายราคาสินค้าของบริษัทเป็นไปตามภาวะและกลไกของตลาด
ซึ่งบริษัทจะขายสินค้าในราคาที่สามารถแข่งขันได้โดยให้มีผลกระทบในเรื่องต้นทุนสินค้าน้อยที่สุด
การซื้อขายด้วยสัญญาระยะยาวมักไม่ค่อยได้รับความนิยม
เนื่องจากมีความเสี่ยงทั้งกับตัวผู้ซื้อและผู้ขายเอง
ส่วนใหญ่เป็นการซื้อขายสินค้าด้วยสัญญาระยะสั้นหรือเป็นแบบราคาซื้อขาย ณ วันนั้น (Spot Price)

สำหรับราคาของกากเมล็ดในปาล์ม
จะถูกกำหนดจากราคาเปรียบเทียบของกากอาหารสัตว์ประเภทต่างๆ เช่น กากถั่วเหลือง
กากรำข้าว ข้าวโพดเลี้ยงสัตว์และกากเมล็ดในปาล์มชนิดExpeller
ทั้งนี้ราคาของกากเมล็ดในปาล์มจะถูกกำหนดโดยผู้ซื้อ
โดยบ่อยครั้งได้อิงราคาซื้อขายในต่างประเทศเป็นสำคัญ
เนื่องจากกากเมล็ดในปาล์มมีปริมาณน้อยเมื่อเทียบกับวัตถุดิบอาหารสัตว์ประเภทอื่น

3.2.2 การจำหน่ายและช่องทางการจัดจำหน่าย

การจำหน่ายผลิตภัณฑ์ต่างๆ ของบริษัทฯ ส่วนมากเป็นการขายส่งแก่ผู้ซื้อรายใหญ่ กล่าวคือ
น้ำมันปาล์มดิบและน้ำมันเมล็ดในปาล์มจะถูกขายให้กับโรงกลั่นน้ำมันบริสุทธิ์
และโรงงานอุตสาหกรรมต่อเนื่องต่างๆ โดยตรง ณ ราคาหน้าโรงงานของผู้ซื้อ
ส่วนน้ำมันปาล์มบริสุทธิ์จะถูกขายให้แก่โรงงานอุตสาหกรรม และผู้ค้าส่งรายใหญ่
โดยแบ่งเป็นน้ำมันพืชบรรจุขวด, บรรจุปี๊บและบรรจุถุง สำหรับจำหน่ายให้ผู้บริโภคทั่วไปและส่งเป็น
Tanker ให้แก่โรงงานอุตสาหกรรมต่างๆ
สำหรับกากเมล็ดในปาล์มจะขายให้กับกลุ่มผู้เลี้ยงสัตว์รายใหญ่หรือโรงงานอุตสาหกรรมที่เกี่ยวข้องกับอาหารสัตว์โดยตรง
การจำหน่ายผลิตภัณฑ์ต่างๆ ดังกล่าว
โดยเฉพาะกลุ่มโรงงานอุตสาหกรรมส่วนใหญ่เป็นการทำสัญญาซื้อ-ขายในระยะเวลาต่างๆ กัน
ซึ่งอาจแบ่งได้เป็น 2 ประเภทคือ

1. สัญญาระยะยาว (Long-term Contract) ระยะเวลาประมาณ 6-12 เดือน

2. สัญญาระยะสั้น (Short-term Contract) ระยะเวลาประมาณ 1-3 เดือน

สัญญาดังกล่าวจะกำหนดปริมาณที่ส่งมอบ ระยะเวลาที่ส่งมอบ และราคาซื้อ-ขาย
และกำหนดมาตรฐานสินค้าเป็นสำคัญ นอกจากการทำสัญญาซื้อ-ขายแล้ว
ยังมีการซื้อ-ขายบางส่วนที่กระทำขึ้นรายวัน ซึ่งใช้ราคาซื้อ-ขาย ณ ราคาของวันนั้นๆ (Spot
Price) เป็นเกณฑ์ โดยส่วนสินค้ากลุ่มบรรจุขวด, บรรจุปี๊บและบรรจุถุง
ซึ่งจัดจำหน่ายผ่านผู้ค้าส่งรายใหญ่ ก็จะใช้ราคาซื้อ-ขาย ณ ราคาของวันนั้นๆ (Spot Price)
เป็นเกณฑ์เพียงอย่างเดียว

สิทธิพิเศษจากการส่งเสริมการลงทุน

บริษัทฯ ได้รับสิทธิพิเศษทางภาษีภายใต้พระราชบัญญัติส่งเสริมการลงทุน พ.ศ.2520
โดยการอนุมัติของคณะกรรมการส่งเสริมการลงทุนภายใต้เงื่อนไขที่กำหนดบางประการ
สิทธิพิเศษดังกล่าวรวมถึง

1)  ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี
    นับตั้งแต่วันที่เริ่มมีรายได้จากการประกอบกิจการ (สิ้นสุดวันที่ 22 มีนาคม 2545 และวันที่ 24
    กรกฎาคม 2546)

2)  ได้รับยกเว้นไม่ต้องนำเงินปันผลจากกิจกรรมที่ได้รับการส่งเสริมไปรวมคำนวณเพื่อเสียภาษีเงินได้ตลอดระยะเวลาที่ได้รับการยกเว้นภาษีเงินได้นิติบุคคล

3)  ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปีนับแต่วันที่มีรายได้จากการประกอบกิจการ

4)  ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติมีกำหนดห้าปีนับจากวันที่พ้นกำหนดระยะเวลายกเว้นภาษีเงินได้นิติบุคคล

5)  ได้รับอนุญาตให้หักค่าขนส่ง
    ค่าไฟฟ้าและค่าประปาสองเท่าของค่าใช้จ่ายดังกล่าวเป็นระยะเวลา 10 ปี
    นับแต่วันที่เริ่มมีรายได้จากการประกอบกิจการนั้น และ

6)  ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุนนอกเหนือไปจากการหักค่าเสื่อมราคาตามปกติ

  3.2.3 การส่งออก

ในปี 2546 ที่ผ่านมา บริษัทฯ มีการส่งออกทั้งสิ้นเทียบกับการจำหน่ายในประเทศ คิดเป็นสัดส่วน
11% : 89% ซึ่งปริมาณทั้งหมดในการส่งออกนั้น จะส่งไปยังประเทศมาเลเซีย ผ่านทางบริษัทตัวแทน
Trader Company ทีมีความน่าเชื่อถือในวงการ โดยการชำระเงิน จะเป็นไปในลักษณะการเปิด
Irrevocable Letter of Credit at sight
นอกจากนี้บริษัทยังมีการส่งออกไปยังตลาดยุโรปบางส่วนอีกด้วย

  3.2.4 ลักษณะของลูกค้าและสภาพการแข่งขัน

บริษัทเริ่มดำเนินกิจการมาตั้งแต่ปี 2522
จึงมีความสัมพันธ์กับลูกค้าและบุคคลในแวดวงที่เกี่ยวข้องเป็นระยะเวลานาน อนึ่ง
สภาพของบุคคลในอุตสาหกรรมนี้ส่วนมากจะเป็นบุคคลที่มีความสัมพันธ์กันเป็นอย่างดี
โดยมีการดำเนินการจัดตั้งเป็นสมาคมโรงกลั่นน้ำมันปาล์ม
สำหรับลูกค้าของบริษัทส่วนใหญ่เป็นบริษัทที่มีขนาดใหญ่ และมีความน่าเชื่อถือในวงการ
จึงทำให้บริษัทไม่มีปัญหาเรื่องหนี้เสียตลอดระยะเวลาที่ผ่านมา
ประกอบกับการขายอยู่ในลักษณะกระจาย ไม่ได้เน้นที่รายใดรายหนึ่งโดยเฉพาะ
จึงไม่มีการขายให้ลูกค้ารายใดเกิน 30%ของยอดขายรวมในระยะ 3 ปีที่ผ่านมา

สำหรับสภาพการแข่งขันในปีที่ผ่านมายังคงมีความรุนแรงอยู่
ปัญหาการลักลอบนำน้ำมันปาล์มเข้าภายในประเทศยังคงมีอยู่บ้าง
แต่เนื่องจากภาครัฐมีมาตรการป้องกันและมีการจับกุมอย่างจริงจัง
ส่งผลให้ภาวะธุรกิจน้ำมันปาล์มมีเสถียรภาพมากยิ่งขึ้น โดยในช่วงที่มีผลผลิตเกินความต้องการตลาด
ภาครัฐก็ได้สนับสนุนให้มีการส่งออกน้ำมันปาล์มดิบเพื่อลดปริมาณ Stock
ภายในประเทศให้อยู่ในระดับที่เหมาะสม

สัดส่วนการขายแก่ลูกค้ารายใหญ่ 10 รายแรก คิดเป็นร้อยละของยอดขายรวม 3 ปีที่ผ่านมา

ปี 2544 ปี 2545 ปี 2546

60.24 54.73 47.96

3.3 การจัดหาผลิตภัณฑ์หรือบริการ

การจัดหาวัตถุดิบที่นำมาผลิตในโรงงานกลั่นน้ำมันปาล์ม แบ่งออกเป็น 2 ลักษณะ อย่างที่หนึ่ง คือ
รับซื้อผลปาล์มสดจากเกษตรกรผู้ปลูกสวนปาล์ม นำมาขายให้ที่หน้าโรงงานสกัดของบริษัทฯ
ซึ่งปัจจุบันมีอยู่พันกว่าราย
และมีผลปาล์มสดที่ป้อนให้โรงงานสกัดน้ำมันปาล์มดิบได้เพียงพอตามกำลังการผลิตถึง 70-80%
ซึ่งคิดเป็นสัดส่วนของวัตถุดิบที่ป้อนให้โรงงานกลั่นน้ำมันปาล์มถึง 70%
ส่วนลักษณะที่สองเป็นการจัดซื้อน้ำมันปาล์มดิบอีก 30%
จากโรงงานสกัดน้ำมันปาล์มดิบทั่วไปจากสิบกว่าโรงงาน
การจัดหาวัตถุดิบทั้งหมดหาซื้อภายในประเทศและสามารถจัดหาได้ตามที่ต้องการ
สภาพปัญหาเกี่ยวกับวัตถุดิบมีไม่มากนัก
ส่วนใหญ่เป็นเรื่องการต่อรองขนาดและคุณภาพของผลปาล์มสดหรือน้ำมันปาล์มดิบ

ผลกระทบต่อสิ่งแวดล้อม 

  ผลกระทบจากกระบวนการผลิตและวัสดุเหลือใช้ อยู่ภายใต้การควบคุมของกระทรวงอุตสาหกรรม
  และไม่มีประวัติการกระทำความผิดเกี่ยวกับสิ่งแวดล้อมในช่วง 3 ปีที่ผ่านมา

3.4 งาน ที่ยังไม่ได้ส่งมอบ

  -ไม่มี-